text: Fyrsta oljuskipið á Atlantsmóti í søguna
text: #000001
text: Petrojarl Foinaven var framleiðsluskipið, FPSO, sum tók ímóti fyrstu oljuni í nýggja oljulandslutinum á Atlantsmótinum eystan fyri Føroyar fyri 25 árum síðani.
text: #000002
text: Eitt týðandi tíðarskeið í bretsku oljusøguni endaði nú um dagarnar, tá 25 ára gamla flaggskipið á Atlantsmótinum, tvs. økinum millum Hetland og Føroyar, Petrojarl Foinaven, loysti akkerini og varð sleipað til vesturskotsku havnina í Huntingston.
text: #000003
text: Avgerð er síðani tikin um, at skipið skal høggast upp í Danmark. Oljuskipið hevur tænt sína uppgávu øll hesi árini í harðbalna Atlantshavi skamt frá føroyska markinum. Har hevur tað staðið fyri einum týðandi parti av bretsku oljuframleiðsluni.
text: #000004
text: Petrojarl Foinaven sleipaður til skotska havn eftir 25 ára tænastu nær við føroyska markið
text: #000005
text: Nú skipið ikki longur er á oljuleiðini umrøður BP, sum er fyristøðufelag, lagnuna hjá stóru oljukelduni, ið framvegis goymir 200 mió. tunnur av olju. Petrojarl Foinaven var so mikið illa farið vegna veður og vind og áhaldandi framleiðslu í fjórðings øld, at tað ikki var forsvarligt longur at brúka tað í framleiðsluni.
text: #000006
text: Foinaven oljuleiðin, sum var tann fyrsta, ið fór undir framleiðslu á Atlantsmótinum, hevur eisini havt serstakan týdning fyri oljutilgongdina í Føroyum. Tá keldan varð funnin í 1990 var tað manningin á Teistanum, sum avdúkaði ein gassloga, ið brádliga stóð upp úr leitipallinum Ocean Alliance. Hesin varð fyrsta prógvið um, at olja í rakstrarverdum nøgdum varð funnin eystan fyri føroyska markið. Og henda hendingin gjørdist eisini katalysatorurin til føroyska oljuleiting, sum tók seg upp 10 ár seinni. Hon fekk oljufeløg at hyggja longur vestur í hav til Føroya.
text: #000007
text: Tíðindini um eina risastóra oljukeldu so nær Føroyum fingu bæði føroyskar myndugleikar og útlendsk oljufeløg at varpa ljós á føroysku undirgrundina. Nú olja var so tætt við markið, kundi tað ikki eisini givið eina ábending um, at olja eisini mundi vera í føroysku undirgrundini?
text: #000008
text: Eitt ár eftir at Foinaven keldan varð funnin varð gjørd avtala millum Føroyar og Danmark um yvirtøku av undirgrundini, og tað saman við oljufundinum hinumegin markið setti av álvara gongd á føroysku oljutilgongdina.
text: #000009
text: Fyrsta framleiðslan frá Foinaven gjørdist veruleiki í 1997, og tá vóru eisini fyrireikingarnar til fyrstu føroysku oljuleitingina komnar so mikið langt, at fyrsta leitiumfarið í Føroyum kundi fara av bakkastrokki trý ár seinni. Enn ein stór oljukelda varð funnin nærhendis Foinaven og fekk hon navnið Schiehallion, og fór hon undir framleiðslu í 1998. Í 1999 varð avtala gjørd um undirgrundarmark millum Føroyar og Bretland, og árið eftir buðu fyrstu oljufeløgini uppá leitiøki í Føroyum.
text: #000010
text: Petrojarl Foinaven slóðaði í veruleikanum fyri olju- og gassævintýrinum á Atlantsmótinum øllum. Eftir Foinaven og Schiehallion keldurnar vórðu latnar upp, kom túrurin í 2005 til oljurisan Clair, sum varð funnin í 1977. Men tøknin var ikki ment til at byggja út kelduna tá og skuldu ganga nærum 30 ár, áðrenn hol varð sett á fyrstu útbyggingina á Clair.
text: #000011
text: Teistin uppdagar gassloga frá Foinaven kelduni nær føroyska markið. Hesin skuldi fáa stóran týdning fyri leitiáhugan í Føroyum seinni.
text: #000012
text: Síðani er enn ein stór útbygging gjørd har, Clair Ridge, og í dag stendur triðja útbyggingin fyri framman, Clair South.
text: #000013
text: Av øðrum útbyggingum av olju- og gasskeldum á Atlantsmótinum kunnu nevnast Solan og Lancaster har suðuri, og síðani longur norðuri stóra gassútbyggingin Laggan Tormore og Glenlivet og Edradour. Allar hesar mongu keldurnar eru í dag ein týðandi veitari av orku til Bretlands. Og um nøkur ár koma møguliga tvær nýggjar aftrat, nevniliga Cambo og Rosebank.
text: #000014
text: Nú Foinaven oljukeldan í hvussu er fyribils er latin aftur, verður nógv gitt í bretskum orkumiðlum, hvør framtíðar lagnan verður hjá hesi enn stóru oljukelduni. Enn er ikki greitt, hvørjar ætlanir BP, sum eigur 100% av henni, hevur. Ein møgleiki er, at BP fer undir eina endurútbygging á staðnum ella møguliga knýtir komandi framleiðsluna í grannakelduna Schiehallion. Eisini er møguligt, at BP lýsir kelduna til sølu, og at fleiri onnur feløg, sum virka vestan fyri Hetland, kunnu hugsast at keypa.
text: #000015
text: Tekur BP avgerð um at halda fram við Foinaven fer felagið uttan iva at leggja stóran dent á elektrifisering av komandi framleiðsluni, eins og tað í løtuni ger í sambandi við eina aðra útbygging á Atlantsmótinum, nevniliga Clair South longur norðari.
text: #000016
text: 1. og 2. september verður stór ráðstevna hildin í London, har møguliga meira fæst at vita um framtíðina á Atlantsmótinum. Jarðfeingi er umboðað á ráðstevnuni við egnum bási.
text: #000017
text: Vinarliga broyt tínar kennifíla - og privatlívsstillingar fyri at síggja hetta innihald Stillingar av farsporum
text: #000018
text: Helvtin av orkuni frá vindmyllulundum fer til spillis
text: #000022
text: Regin Mittún nýggjur fíggjarstjóri hjá Magn
text: #000023
text: Oljuprísur uppá 100 dollarar í eygsjón
text: #000024
text: Russland sendir oljutangaskip norður um Sibiria
text: #000025
text: Byggja heimsins størstu vindmylnuhøll í Esbjerg
text: #000026
text: Bera ótta fyri nýggjum grønum brennievnum
text: #000027
text: Fyristing tel. 20 80 80 [email protected]
text: #000032